2. ΕΛΕΥΘΕΡΗ ΚΥΚΛΟΦΟΡΙΑ ΤΩΝ ΠΡΟΣΩΠΩΝ

Συνθήκη περί ιδρύσεως της Ευρωπαϊκής Κοινότητας,

31968 L 0360: Οδηγία 68/360/ΕΟΚ του Συμβουλίου, της 15ης Οκτωβρίου 1968, περί καταργήσεως των περιορισμών στη διακίνηση και στη διαμονή των εργαζομένων των κρατών μελών και των οικογενειών τους στο εσωτερικό της Κοινότητας (ΕΕ L 257, 19.10.1968, σ. 13), όπως τροποποιήθηκε τελευταία από:

- 11994 N: Πράξη περί των όρων προσχωρήσεως και των προσαρμογών των συνθηκών — Προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας (ΕΕ C 241, 24.8.1994, σ. 21),

31968 R 1612: Κανονισμός (ΕΟΚ) αριθ. 1612/68 του Συμβουλίου, της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας (ΕΕ L 257, 19.10.1968, σ. 2), όπως τροποποιήθηκε τελευταία από:

- 31992 R 2434: Κανονισμός (ΕΟΚ) αριθ. 2434/92 του Συμβουλίου της 27.7.1992 (ΕΕ αριθ. L 245, 26.8.1992, σ. 1).

1. Το άρθρο 39 της Συνθήκης ΕΚ εφαρμόζεται πλήρως μόνον, όσον αφορά την ελεύθερη κυκλοφορία των εργαζομένων στη Μάλτα, με την επιφύλαξη των μεταβατικών διατάξεων που ορίζονται στις παραγράφους 2 έως 4.

2. Η Μάλτα δύναται να προσφεύγει στις διαδικασίες που ορίζονται στα εδάφια που ακολουθούν, έως το τέλος της επταετούς περιόδου που ακολουθεί την ημερομηνία προσχώρησης.

Σε περίπτωση που η Μάλτα υφίσταται ή προβλέπει διαταραχές της αγοράς εργασίας της, οι οποίες θα μπορούσαν να απειλήσουν σοβαρά το βιοτικό επίπεδο ή το επίπεδο απασχόλησης σε μια συγκεκριμένη περιοχή ή σε ένα συγκεκριμένο επάγγελμα, ενημερώνει σχετικά την Επιτροπή και τα λοιπά κράτη μέλη και τους παρέχει όλα τα σχετικά στοιχεία. Βάσει των πληροφοριών αυτών, η Μάλτα μπορεί να ζητάει από την Επιτροπή να δηλώσει ότι αναστέλλεται, πλήρως ή εν μέρει, η εφαρμογή των άρθρων 1 έως 6 του κανονισμού (ΕΟΚ) αριθ. 1612/68, προκειμένου να αποκατασταθεί η φυσιολογική κατάσταση στην περιοχή αυτήν ή το επάγγελμα αυτό. Η Επιτροπή αποφασίζει για την αναστολή καθώς και για τη διάρκεια και το πεδίο εφαρμογής της το αργότερο εντός δύο εβδομάδων από την παραλαβή του σχετικού αιτήματος και κοινοποιεί την απόφασή της στο Συμβούλιο. Κάθε κράτος μέλος μπορεί, εντός δύο εβδομάδων από την ημερομηνία της απόφασης της Επιτροπής, να ζητήσει από το Συμβούλιο να ακυρώσει ή να τροποποιήσει την απόφαση. Το Συμβούλιο αποφαίνεται για το αίτημα αυτό εντός δύο εβδομάδων, με ειδική πλειοψηφία.

Η Μάλτα μπορεί, σε επείγουσες και έκτακτες περιπτώσεις, να αναστέλλει την εφαρμογή των άρθρων 1 έως 6 του κανονισμού (ΕΟΚ) αριθ. 1612/68, απευθύνοντας εκ των υστέρων αιτιολογημένη κοινοποίηση στην Επιτροπή.

3. Προκειμένου να γνωρίζει εκ των προτέρων κάθε κατάσταση η οποία μπορεί να απαιτήσει την ανάληψη δράσης σύμφωνα με την παράγραφο 2, κατά τη διάρκεια της επταετούς περιόδου από την ημερομηνία της προσχώρησης, η Μάλτα μπορεί επίσης να διατηρήσει το σύστημα αδειών εργασίας υπηκόων άλλων κρατών μελών για τους οποίους ισχύουν τα άρθρα 1 έως 6 του κανονισμού (ΕΟΚ) αριθ. 1612/68, εκδίδει όμως αυτές τις άδειες εργασίας αυτομάτως.

4. Στο μέτρο που ορισμένες διατάξεις της οδηγίας 68/360/ΕΟΚ δεν μπορούν να διαχωρισθούν από τις διατάξεις του κανονισμού (ΕΟΚ) αριθ. 1612/68 η εφαρμογή του οποίου μπορεί να αναστέλλεται δυνάμει της παραγράφου 2, η Μάλτα μπορεί να παρεκκλίνει από τις διατάξεις αυτές στο βαθμό που απαιτείται για την εφαρμογή της παραγράφου 2.

--------------------------------------------------